**ÓVODAI FELVÉTELI SZABÁLYZAT**

**Gyöngyös Város Óvodái intézményben**

A Felvételi Szabályzat célja a nemzeti köznevelésről szóló 2011. évi CXC. törvény (a továbbiakban: Nkt.), illetve a nevelési-oktatási intézmények működéséről és a köznevelési intézmények névhasználatáról szóló 20/2012. (VIII.31.) EMMI rendelet alapján előírt óvodai felvételi szabályok meghatározása a helyi sajátosságok figyelembevételével. A szabályzatban meghatározott eljárásrend Gyöngyös Város Önkormányzata által fenntarott Gyöngyös Város Óvodái intézményre terjed ki.

1. ***Az óvodai jelentkezés, beíratás előkészítése***

A beíratás előkészítése tárgyév beiratkozási kötelezettségének ellenőrzéséből és végrehajtásából, valamint az óvodába jelentkezni kívánó gyermekek óvodai beíratási eljárásának megszervezéséből áll.

Az óvodakötelesek nyilvántartása a jegyző feladata. A jegyző a tárgyévi óvodába beiratkozni köteles gyermekek listáját március hónap 1. napig megküldi a kötelező felvételt biztosító óvoda vezetőjének.

A jelentkezés előtti időszakban a tagóvodák kérésre lehetőséget biztosítanak a szülők és gyermekek számára, hogy megismerkedhessenek az óvodapedagógusokkal, a tagóvoda dolgozóival, a tagóvodában folyó nevelőmunkával és a tagóvodának helyett adó épülettel.

A tagóvodák elérhetősége, az óvodai felvétel rendje, az óvodai körzetbeosztás és a tagóvodákról szóló ismertető Gyöngyös Város honlapján, a [www.gyongyos.hu](http://www.gyongyos.hu) oldalon az Oktatás menüpont alatt, továbbá Gyöngyös Város Óvodái honlapján, a [www.gyongyosovik.hu](http://www.gyongyosovik.hu) oldalon, valamint a tagóvodákban megtalálható.

A fenntartó dönt az óvodába történő jelentkezés módjáról, az óvodai általános felvétel időpontjáról. Erre minden évben április 20-a és május 20-a között kerül sor. A fenntartó az óvodai beiratkozás idejéről és az óvodai jogviszony létesítésével összefüggő eljárásról a beiratkozás első határnapját megelőzően legalább harminc nappal dönt. A döntését hirdetményben teszi közzé a helyben szokásos módon.

A gyermeket elsősorban abba a tagóvodába kell felvenni, átvenni, amelynek körzetében lakik, vagy ahol szülője dolgozik. **A kötelező felvételt biztosító tagóvoda azt a gyermeket köteles felvenni, átvenni, aki életvitelszerűen a tagóvoda körzetében lakik**. Gyöngyösi lakóhellyel vagy tartózkodási hellyel nem rendelkező gyermek csak abban az esetben vehető fel Gyöngyös Város Óvodáiba, ha a jogszabályban engedélyezett maximális csoportlétszám nincs feltöltve.

Életvitelszerű ott lakásnak minősül, ha a gyermek a kötelező felvételt biztosító tagóvoda körzetében található ingatlant otthonául használja és az ilyen ingatlan a polgárok személyi adatainak és lakcímének nyilvántartásában a gyermek lakóhelyeként vagy tartózkodási helyeként az óvodai beiratkozás első határnapját megelőző három hónapnál régebb óta szerepel.

Ha ez nem teljesül, vagy azok ellenére bármely körülmény alapján arra lehet következtetni, hogy a gyermek a nyilvántartásban szereplő lakhelyén vagy tartózkodási helyén nem életvitelszerűen lakik, abban az esetben az óvodavezető – a beíratás után a felvételről történő értesítésig – tájékozódik a gyermek életvitelszerű tartózkodásáról, a tisztázás érdekében szükség esetén felszólítja az óvodába jelentkező gyermek szülőjét, hogy az életvitelszerű körzetben lakás tényét igazolja. **A felszólítás kézhezvételétől számított 15 napon belül be kell mutatnia a területileg illetékes védőnőtől származó, a védőnői ellátás igénybevételét igazoló nyilatkozatot.**

Amennyiben az óvodavezető felszólítása ellenére a **szülő a védőnői nyilatkozatot** **nem mutatja be,** úgy az óvodavezető, a tagóvoda vezető jogosult az életvitelszerűen körzetben lakást **családlátogatás kezdeményezésével** ellenőrizni. Amennyiben az óvodavezető által javasolt három időpont közül a gyermek szülője vagy törvényes képviselője egy alkalommal sem teszi lehetővé a családlátogatást, úgy vélelmezni kell, hogy a gyermek nem életvitelszerűen lakik a kötelező felvételt biztosító óvoda körzetében, és **ennek alapján az óvodavezető által az óvodai felvétel megtagadható.**

1. ***Jelentkezés, beiratkozás az óvodába***

Az óvodai felvétel, átvétel jelentkezés alapján történik.

A gyermek abban az évben, amelynek augusztus 31. napjáig a harmadik életévét betölti, a nevelési év kezdő napjától legalább napi négy órában óvodai foglalkozáson köteles részt venni.

Az óvodába az óvodaköteles gyermek akkor vehető fel, ha tárgyév augusztus 31-ig a harmadik életévét betölti.

A szülő az óvodai nevelésben történő részvételre jogszabály alapján kötelezett gyermekét köteles beíratni az Önkormányzat vagy a fenntartó által közzétett közleményben vagy hirdetményben meghatározott időpontban a körzeti; illetve kijelölt tagóvodába; szabad férőhely esetén a választott önkormányzati fenntartású, vagy nem önkormányzati fenntartású óvodába.

Az óvodai jelentkezéskor, beiratkozáskor be kell mutatni

* a gyermek nevére kiállított személyi azonosítót és lakcímet igazoló hatósági igazolványt (lakcímkártya),
* a szülő személyi azonosítót és lakcímet igazoló hatósági igazolványát (lakcímkártya),
* külföldi állampolgárságú gyermek esetében a Magyarországon történő tartózkodást igazoló hivatalos dokumentumot.

Az óvodai jelentkezéskor megtörténik a gyermek adatainak bejegyzése az óvodai felvételi előjegyzési naplóba. Az óvodai felvételi előjegyzési napló az óvodába jelentkezett gyermekek nyilvántartására szolgál.

A felvételi előjegyzési naplóban fel kell tüntetni az óvoda nevét, OM-azonosítóját, címét, a nevelési évet, a napló megnyitásának és lezárásának időpontját, az óvodavezető aláírását, papíralapú nyomtatvány esetén az óvoda körbélyegzőjének lenyomatát is. A napló nevelési év végén történő lezárásakor fel kell tüntetni a felvételre jelentkező, a felvett és a fellebbezés eredményeként felvett gyermekek számát.

A felvételi előjegyzési napló gyermekenként tartalmazza:

* a jelentkezés sorszámát, időpontját,
* a gyermek nevét, születési helyét és idejét, állampolgárságát, lakóhelyének, tartózkodási helyének címét, anyja születéskori nevét, apja (gondviselője) nevét,
* a kijelölt tagóvoda megnevezését,
* annak a tagóvodának a megnevezését, ahová a gyermek jelentkezését még benyújtották,
* annak tényét, hogy a gyermek a jelentkezés időpontjában részesül-e bölcsődei vagy óvodai ellátásban,
* a szülő felvétellel, ellátással kapcsolatos igényeit,
* a felvételi elbírálásánál figyelembe vehető egyéb szempontokat,
* az óvodavezető javaslatát,
* a felvétellel kapcsolatos döntést, annak időpontját,
* a felvétellel kapcsolatos fellebbezés időpontját és iktatószámát,
* a felvétel időpontját.

A sajátos nevelési igényű gyermeknek joga, hogy különleges bánásmód keretében állapotának megfelelő pedagógiai, gyógypedagógiai, konduktív pedagógiai ellátásban részesüljön attól kezdődően, hogy igényjogosultságát megállapították. A különleges bánásmódnak megfelelő ellátást a szakértői bizottság szakértői véleményében foglaltak szerint kell biztosítani.

A szülő választja ki a sajátos nevelési igényű tanuló számára megfelelő ellátást nyújtó nevelési-oktatási intézményt az illetékes szakértői bizottság szakértői véleménye alapján, a szülő és a gyermek igényeinek és lehetőségeinek figyelembevételével.

1. ***Döntés az óvodai felvételről***

A felvételről, átvételről az óvoda vezetője dönt. Ha a jelentkezők száma meghaladja a felvehető gyermekek számát, az óvodavezető az érintett tagóvoda vezetőjéből és két óvodapedagógusból álló bizottságot szervez, amely javaslatot tesz a felvételre. A felvételi szempontok javasolt sorrendje a következő:

* a gyermek az adott év folyamán betölti/betöltötte az ötödik életévét, és az óvoda felvételi körzetében lakik, vagy a szülő a körzetben dolgozik /Nkt. 49. § (2) bekezdés/,
* a gyermek halmozottan hátrányos helyzetű (a harmadik életévét augusztus 31. napjáig betöltötte),
* a gyermek az adott év augusztus 31. napjáig a három évet betöltötte és az óvoda felvételi körzetében lakik,
* a gyermek testvére jelenleg az adott intézménybe jár,
* a gyermek szülője az intézmény dolgozója,
* a gyermek Gyöngyösön lakik,
* egyéb szociális, egészségügyi szempontok,
* az óvoda felveheti azt a gyermeket is, aki a harmadik életévét a felvételtől számított fél éven belül betölti, feltéve, hogy minden, a településen lakóhellyel, ennek hiányában tartózkodási hellyel rendelkező hároméves és annál idősebb gyermek óvodai felvételi kérelme teljesíthető.

Fenti sorrendiség alól kivételt képez, ha a Szakértői Bizottság a szakértői véleményben vagy a gyámhatóság határozatban az adott intézményt jelölte ki, ebben az esetben az óvodavezető nem mérlegelhet, köteles a gyermeket felvenni. A sajátos nevelési igényű gyermeket abba az óvodába kell felvenni, amelyet kijelöltek, és a szakvéleményében szereplő szakellátás az adott óvodaalapító okiratban, mint kötelező feladatellátás szerepel.

Az óvoda vezetője az óvodai felvételi, átvételi kérelemnek helyt adó döntését írásban, a kérelem elutasítására vonatkozó döntését határozati formában közli a szülővel a döntést követő nyolc napon belül. A nevelési-oktatási intézmény döntése jogerős, ha a fellebbezésre nyitva álló határidőn belül nem nyújtottak be eljárást megindító kérelmet, vagy az eljárást megindító kérelem benyújtásáról lemondtak.

1. ***Fellebbezés az óvodavezető döntése ellen***

Az óvoda döntése ellen a szülő – a közléstől, ennek hiányában a tudomására jutásától számított tizenöt napon belül – a gyermek érdekében eljárást indíthat.

A fenntartó jár el és hoz másodfokú döntést az óvodai felvétellel kapcsolatos kérelem tekintetében, az önkormányzat által fenntartott nevelési-oktatási intézmény esetén a jegyző jár el. A fenntartó nevében eljáró jegyző a kérelmet elutasíthatja, a döntést megváltoztathatja, vagy megsemmisítheti, és a nevelési-oktatási intézményt új döntés meghozatalára utasíthatja.

A kérelem benyújtásával kapcsolatos határidő számítására, a mulasztásra, a kérelem elbírálásával kapcsolatos eljárásra az általános közigazgatási rendtartásról szóló törvény rendelkezéseit kell alkalmazni /Nkt. 37-38. §/.

A másodfokú döntés a közléssel válik jogerőssé. A döntést a jegyző közli a szülővel. A közlésre az általános közigazgatási rendtartásról szóló törvény rendelkezéseit kell alkalmazni.

1. ***Évközben történő felvétel***

A szülő gyermeke óvodai felvételét, átvételét bármikor kérheti, a gyermekek felvétele folyamatos. A gyermek felvételéről az Nkt. 49. § (1)-(4) bekezdése szerinti eljárás keretében az óvodavezető intézkedik.

1. ***A gyermekek nyilvántartása***

Az óvodába felvett gyermeket az óvoda nyilvántartja. Az óvodai nevelésben való részvételre kötelezett gyermek átvétele esetén az óvoda vezetője a döntésről értesíti az előző óvoda vezetőjét, a gyermek további nyilvántartása az átadó óvoda értesítése alapján az átvevő óvoda feladata. Az óvoda törli az óvodába felvettek nyilvántartásából azt a gyermeket, akinek óvodai jogviszonya megszűnt.

1. ***Ellenőrzés***

A jegyző figyelemmel kíséri az óvodakötelezettség teljesítését, továbbá bejelentésre vagy hivatalból elrendeli az óvodai nevelés keretében folyó foglalkozáson való részvételt, ha a szülő nem tesz eleget kötelességének, illetve megteszi az előírt gyermekvédelmi intézkedéseket, szükség esetén értesíti a szabálysértési hatóságot.

Az a szülő vagy törvényes képviselő, aki a szülői felügyelete vagy gyámsága alatt álló gyermeket kellő időben az óvodába nem íratja be, szabálysértést követ el. A szabálysértés pénzbírsággal is büntethető, melynek mértéke ötezer forinttól százötvenezer forintig terjedhet**.**

Az óvoda vezetője értesíti a gyermek lakóhelye, ennek hiányában tartózkodási helye szerint illetékes települési önkormányzat jegyzőjét, ha olyan gyermeket vett fel vagy vett át, akinek lakóhelye, ennek hiányában tartózkodási helye nem a nevelési-oktatási intézmény felvételi körzetében van.

A kötelező felvételt biztosító óvoda vezetője a megküldött jegyzői nyilvántartás alapján értesíti a gyermek lakóhelye, ennek hiányában tartózkodási helye szerint illetékes települési önkormányzat jegyzőjét, ha a gyermeket az óvodába nem íratták be.

A kijelölt óvoda vezetője a megküldött szakértői vélemény vagy a megyei kormányhivatal határozata alapján értesíti a gyermek lakóhelye, ennek hiányában tartózkodási helye szerint illetékes települési önkormányzat jegyzőjét, ha a gyermeket az óvodába nem íratták be**.**

1. ***Óvodakötelezettség külföldön való teljesítése***

A napi négy órában óvodai nevelésre kötelezett gyermek szülője, amennyiben gyermeke az óvodakötelezettségét külföldön teljesíti, köteles arról a beiratkozás idejének utolsó határnapját követő tizenöt napon belül írásban értesíteni a gyermek lakóhelye, annak hiányában tartózkodási helye szerint illetékes jegyzőt.

A napi négy órában óvodai nevelésre kötelezett, az óvodával jogviszonyban álló gyermek szülője, amennyiben gyermeke az óvodakötelezettségét a jövőben külföldön teljesíti, előzetesen köteles értesíteni a gyermek lakóhelye, annak hiányában tartózkodási helye szerint illetékes jegyzőt.

1. ***Óvodakötelezettség alóli szülői felmentési kérelem***

A jegyző a szülő kérelmére és az óvodavezető, valamint a védőnő egyetértésével, a gyermek jogos érdekét szem előtt tartva, az ötödik életév betöltéséig felmentést adhat a kötelező óvodai nevelésben való részvétel alól, ha a gyermek családi körülményei, képességeinek kibontakoztatása, sajátos helyzete indokolja.

Az a szülő, aki az Nkt. 8. § (2) bekezdésben foglaltak alapján felmentést kér a kötelező óvodai nevelésben való részvétel alól, az óvodai beiratkozásra meghatározott időtartam kezdő időpontjáig nyújthatja be kérelmét a gyermek lakóhelye, ennek hiányában tartózkodási helye szerint illetékes jegyzőhöz, továbbá a kérelem másolatát a kötelező felvételt biztosító óvoda vezetőjéhez. Ha a szülő nem települési önkormányzati fenntartású óvodába kívánja beíratni gyermekét, akkor a kötelező óvodai nevelésben való részvétel alóli felmentési kérelmét az óvoda fenntartójához nyújtja be, továbbá a kérelem másolatát megküldi a gyermek lakóhelye, ennek hiányában tartózkodási helye szerint illetékes jegyzőhöz.

A kötelező óvodai nevelésbe beíratott gyermek szülője az óvodai beiratkozást követően meghatározott eljárás szerint a nevelési év során is kérheti a kötelező óvodai nevelésben való részvétel alóli felmentést, ha a gyermek családi körülményei, képességeinek kibontakoztatása, sajátos helyzete indokolja.

Ha a szülők gyermekük részére felmentést szeretnének kérni, az óvodában beszerezhető, vagy az óvoda honlapjáról letölthető kérelem-formanyomtatványt kitöltve kell eljuttatniuk a körzetes óvoda vezetőjéhez. A szülő felmentési kérelméhez csatolja a védőnőtől beszerzett egyetértő nyilatkozatot. Amennyiben a felmentéssel az óvodavezető is egyetért, a kérelmet és a nyilatkozatotokat megküldi a jegyző részére.

A kérelem elbírálásához szükséges védőnői, illetve óvodavezetői egyetértés ismeretében a felmentésről szóló határozat meghozatala a jegyző hatásköre.

*Ezen szabályzat Gyöngyös Város Önkormányzatának Képviselő-testülete 64/2019. (II.28.) önkormányzati határozata alapján 2019. március 1. napján lép hatályba.*

Gyöngyös, 2019. február 28.

Melléklet:

* Szülői felmentési kérelem

Melléklet

**KÉRELEM**

**A három éves kortól kötelező óvodai nevelésben való részvétel alóli felmentés tárgyában a nemzeti köznevelésről szóló 2011. évi CXC. törvény 8. § (2) bekezdésben foglaltak alapján**

Alulírott ………...............………………………..………….......... (szülő/törvényes képviselő neve) kérem gyermekem mentesítését a kötelező óvodai nevelésben való részvétel alól …………………………………időpontig.

**Szülő adatai:**

|  |  |
| --- | --- |
| Szülő lakóhelye, ennek hiányában tartózkodási helye: |  |
| Személyi igazolvány száma: |  |
| A szülő levelezési címe: |  |
| A szülő e-mail címe: |  |

**Gyermek adatai:**

|  |  |
| --- | --- |
| Gyermek neve: |  |
| Gyermek születési helye, ideje: |  |
| Anya születési neve: |  |
| A gyermek lakóhelye, ennek hiányában tartózkodási helye: |  |
| A gyermek lakóhelye, ennek hiányában tartózkodási helye szerint kötelező felvételt biztosító óvoda neve: |  |

**Kérelem indokolása:** ……………………………..……………………………………………

………………………….………………………….………………………….……………………………………….…………………………………….…………………….………………………………………….……………………………………….……………….………………………………………..………………………………………………………….…………………………………………………………………………………………………………………..….

…………………….…………………………………….…………………….………………………………………….……………………………………….……………….………………………………………..………………………………………………………….…………………………………………………………………………………………………………………..….

Jelen kérelemhez mellékelem gyermekem lakóhelye (tartózkodási helye) szerint kötelező felvétel biztosító óvoda óvodavezetőjének és gyermekem lakóhelye (tartózkodási helye) szerint illetékes védőnőjének egyetértésre vonatkozó nyilatkozatát.

Kelt:..........................., …....... év ……..............…… hó ……….nap

…………………………………………

 szülő/ törvényes képviselő aláírása